Odôvodnenie
B. Osobitná časť

K § 1

Návrh ustanovenia obsahuje predmet úpravy nariadenia.

K § 2

	Zákon č.  219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon“) reflektoval fakt, že existujú oblasti výkonu sociálnej práce, na ktoré nepripravuje v požadovanom rozsahu ani vysokoškolské štúdium sociálnej práce druhého stupňa (t. j. že je potrebné prehĺbenie, resp. rozšírenie vedomostí získaných v rámci štandardného vysokoškolského študijného programu) utvorením podmienok aj na výkon  sociálnej práce ako špecializovanej odbornej činnosti. Niektoré oblasti výkonu sociálnej práce môžu byť ustanovené ako špecializované odbory sociálnej práce, ku ktorým sa okrem stanoveného kvalifikačného predpokladu vysokoškolského vzdelania druhého stupňa v študijnom programe sociálna práca viaže aj príslušné špecializačné akreditované vzdelávanie (ktorým absolvent splní osobitný kvalifikačný predpoklad).  Tak, ako je uvedené vo všeobecnej časti odôvodnenia, je potrebné (vzhľadom na skutočnosť, že odborné vzdelávanie pre praktický výkon sociálnej práce je založené na síce kvalitných, ale čiastkových vzdelávacích aktivitách a systém odborného vzdelávania sa len buduje) postupne  identifikovať oblasti výkonu sociálnej práce, ktoré vyžadujú špecializáciu. 
Aj napriek zrejmej potrebe odborného vzdelávania je dôležité odlíšiť potrebu vzdelávania na udržiavanie, zdokonaľovanie a dopĺňanie vedomostí a zručností potrebných na výkon sociálnej práce, t. j. potrebu tzv. sústavného vzdelávania, potrebu vzdelávania  na výkon odborných činností, ktoré nepatria k činnostiam sociálnej práce, ale sociálny pracovník/asistent sociálnej práce ich môžu po absolvovaní potrebného vzdelávania vykonávať  a potrebu  prehĺbiť, rozvinúť  kvalifikáciu získanú vysokoškolským štúdiom, t.j. špecializovať sa. V tejto súvislosti je tiež dôležité jednoznačne predísť prekrývaniu, resp. duplicite tém vzdelávania so samotným obsahom vysokoškolského štúdia. 
Návrh nariadenia z vyššie uvedených dôvodov vychádza z výstupov národného projektu Podpora zvyšovania profesionality výkonu a rozvoj ľudských zdrojov v oblasti výkonu a služieb sociálnej inklúzie pre štátnu správu a samosprávu – I (ďalej len „národný projekt“). Súčasťou aktivít národného projektu bola nielen analýza vzdelávacích potrieb, ktorá  identifikovala konkrétne vzdelávacie témy ale aj vypracovanie samotných vzdelávacích programov k témam. V procese určovania a odôvodňovania tém, tvorby a testovania vzdelávacích programov (v rámci vybraných 10 vzdelávacích programov cca 130 zamestnancov zo štátnej správy, samosprávy, zariadení a neverejného sektora pomohlo overiť nastavenie parametrov vzdelávacích programov a ich sformulovanie do podoby vzdelávacieho programu) boli priebežne usporiadané témy a vzdelávacie programy na tie, ktoré spĺňali parametre špecializovaného odboru a špecializačného vzdelávacieho programu. Viac informácií o výsledkoch projektu je zverejnených na: http://www.ceit.sk/IVPR/index.php?option=com_content&view=article&id=302&Itemid=49&lang=sk

Na základe právnej úpravy podmienok výkonu sociálnej práce v zákone, znenia osobitných zákonov upravujúcich jednotlivé oblasti výkonu a  výstupov z národného projektu bolo možné identifikovať dve oblasti výkonu sociálnej práce, ktoré vyžadujú špecializáciu a mali by byť samostatnými špecializovanými odbormi sociálnej práce,  a to  sociálna posudková činnosť (potrebné vykonávať sociálnu prácu takými pracovnými činnosťami, ku ktorým vysokoškolské štúdium vytvára nevyhnutný základ ale nepripravuje) a sociálna kuratela (potrebné výrazne prehĺbiť niektoré teoretické oblasti a výrazne rozvinúť praktické zručnosti  získané vysokoškolským štúdiom). 

Navrhuje sa, aby sústavu špecializovaných odborov sociálnej práce tvorili  sociálna posudková činnosť a sociálna kuratela a aby špecializačné vzdelávacie programy, ktoré sa k nim viažu niesli z rovnaký názov ako samotné odbory (čo však nevylučuje v budúcnosti zradenie špecializačného vzdelávacieho programu s iným názvom ako bude názov odboru, ku ktorému sa bude viazať). 

Zároveň sa navrhuje, aby štandardy špecializačných vzdelávacích programov boli ustanovené v prílohe k nariadeniu vlády a aby samotný štandard pozostával z charakteristiky špecializačného vzdelávacieho programu, určoval jeho dĺžku trvania a celkový rozsah, organizačnú formu, cieľovú skupinu, požadované vstupné vzdelanie alebo prax (aktuálne sa nenavrhuje, ale v budúcnosti to nie je vylúčené) a rozsah a obsah teoretických vedomostí, praktických zručností a skúseností, ktoré má získať absolvent pre výkon špecializovanej odbornej činnosti (z dôvodu jednoznačnosti a prehľadnosti sa navrhuje pre túto časť štandardu forma tabuľky s vymedzením tém, ich stručným popisom, určením celkovej hodinovej dotácie na tému a určením časovej dotácie na teoretickú a praktickú prípravu v rámci časovej dotácie na tému). Navrhuje sa, aby súčasťou štandardu  bola aj forma prípravy teoretickej časti (napr.  prednášky, prezentácie atď.) a praktickej časti (napr. nácvik, tréning, hranie rolí atď.) a  spôsob ukončenia (určenie maximálnej povolenej neúčasti z celkového počtu hodín vzdelávania, absolvovanie špecializačnej skúšky). Snahou predkladateľa bolo pripraviť podrobné štandardy špecializačných vzdelávacích programov tak, aby boli utvorené jednoznačné podmienky pre splnenie  zákonných podmienok  udelenia akreditácie na špecializačný vzdelávací program nakoľko jednou zo zákonných podmienok na udelenie akreditácie je skutočnosť, že špecializačný vzdelávací program zodpovedá štandardom ustanoveným nariadením. Po obsahovej stránke štandardy rešpektujú výstupy národného projektu (t. j. otestované a písomne spracované vzdelávacie programy). 

K § 3 

V prechodnom ustanovení sa z dôvodu predchádzania interpretačným problémom navrhuje zohľadniť prechodné ustanovenia zákona tak, aby bolo jednoznačné,  že na účely vstupu (prijatia) do vzdelávacieho programu sa od fyzických osôb podľa § 45 zákona  požadované vstupné vzdelanie uvedené v prílohe návrhu nariadenia vlády nebude vyžadovať.

K § 4

	 Navrhuje sa, aby nariadenie vlády nadobudlo účinnosť 1. januára 2016.